钦定古今图书集成/明伦汇编/氏族典/第382卷 > 李寿
## 钦定古今图书集成/明伦汇编/氏族典/第382卷 > 李寿

按《晋书李寿载记》，“寿字武考，骧之子也。敏而好学，雅
量豁然，雄奇其才。拜前将军，督巴西军事，迁征东将
军，时年十九。聘处士谯秀以为宾客。骧死，迁大将军、
大都督、侍中，封扶风公，录尚书事，征宁州，悉平诸郡，
封建宁王。期立，改封汉王，领梁州刺史，代李玝屯涪。
见期、越兄弟十馀人并有彊兵，惧不自全，数聘礼巴”
西龚壮，壮说寿“舍小从大，以危易安”，从之。乃誓文武，
得数千人，袭成都，克之。咸康四年，僭即伪位，赦境内，
改元汉兴。寿承雄宽俭，因循雄政，未逞其志，欲会李
闳、王嘏从邺还，盛称季龙威强，宫观美丽。寿又闻季
龙虐用刑法，能控制邦域，寿心欣慕，人有小过，辄杀
以立威。又务于奢侈，百姓疲于使役，思乱者十室而
九。八年寿死，在位五年，伪谥“昭文帝。”